**У С Т А В**

**НА „НАРОДНО ЧИТАЛИЩЕ ПРОБУДА- 1907” С. ПОДЕМ**

Народното читалище има историческата заслуга за запазването и развитието на българския език, зараждането на театралното, музикалното и други изкуства, за развитието на библиотечното дело, за осмисляне живота на българина.

 Чрез своята многостранна народно полезна дейност, читалището е призвано да допринася в още по- голяма степен за духовното развитие на човешката личност, за цялостното обновление на обществото.

**ГЛАВА ПЪРВА**

**ОБЩИ ПОЛОЖЕНИЯ**

Чл.1. Читалището е традиционно, самоуправляващо се, българско, културно- просветно сдружение с нестопанска цел, изградено върху принципите на доброволността, демократизма и автономията. То няма политическа насоченост и в дейността му могат да участват всички физически лица без оглед на ограничения на възраст и пол, политически и религиозни възгледи и етническо самосъзнание.

 Чл.2. Читалището е само състоятелна институция, която работи във взаимодействие с учебни заведения, обществени организации и други структури, които извършват определена културно – просветна или образователна дейност.

 Чл.3. Читалището се съюзява, сътрудничи и коорденира своята дейност с други читалища на територията на Република България, за защита на своите интереси и за провеждане на съвместни дейности и инициативи.

 Чл.4. Читалището е юридическо лице с нестопанска цел, с наименование: „Народно Читалище Пробуда-1907”, със седалище с. Подем обл. Плевен ул. „Вит” № 3

**ГЛАВА ВТОРА**

**ЦЕЛИ**

Чл.5. Целите на читалището е да задоволява потребностите на гражданите, свързани със:

 а/ развитие и обогатяване на културния живот, социалната и образователна дейност в населеното място, където осъществява дейността си;

 б/ запазване на обичаите и традициите на българския народ;

 в/ разширяване на знанията на гражданите и приобщаването им към ценностите и постиженията на науката, изкуството и културата;

 г/ възпитава и утвърждава национално самосъзнание;

 д/ осигуряване на достъп до информация;

 **ГЛАВА ТРЕТА**

**ДЕЙНОСТИ**

 Чл.6. Читалището осъществява дейност в обществена полза и извършва основни дейности като:

 а/ урежда и поддържа библиотека, читалня, фото- фоно- филмо и видиотеки, както и създаване и поддържане на електронни информационни мрежи;

 б/ развива и подпомага любителското художествено творчество;

 в/ организира школи, кръжоци и курсове, клубове, празненства, концерти, чествания и младежки дейности;

 г/ събира и разпространява знания за родния край;

 д/ създава и съхранява музейни колекции съгласно Закона за културното наследство;

 е/ предоставяне на компютърни и интернет услуги;

 ж/ читалището може да развива и допълнителна стопанска дейност, свързана с предмета на основната им дейност, в съответствие с действащото законодателство, като използват приходите от нея за постигане на определените в устава им цели. Читалището не разпределя печалба.

 з/ Читалището няма право да предоставя собствено или ползвано от него имущество възмездно или безвъзмездно:

1. за хазартни игри и нощни заведения;
2. за дейност на нерегистрирани по Закона за вероизповеданията религиозни общности и юридически лица с нестопанска цел на такива общности;
3. за постоянно ползване от политически партии и организации;
4. на председателя, секретаря, членовете на настоятелството и проверителната комисия и на членовете на техните семейства.

Чл.7. Народното читалище може да се сдружава за постигане на своите цели, за провеждане на съвместни дейности и инициативи при условията и по реда на Закона.

**ГЛАВА ЧЕТВЪРТА**

**ЧЛЕНСТВО**

Чл.8. Членовете на читалището са индивидуални, колективни и почетни.

1. Индивидуалните членове са български граждани. Те биват действителни и споматателни:

а/ действителни членове са лица, навършили 18 години, които участват в дейността на читалището, редовно плащат членски внос и имат право да избират и да бъдат избирани;

б/ спомагателни членове са лица до 18 години, които нямат право да избират и да бъдат избирани; те имат право на съвещателен глас.

1. Колективните членове съдействат за осъществяване целите на читалището, подпомагат дейностите, поддържането и обогатяването на материалната база и имат право на един глас в общото събрание. Колективни членове могат да бъдат:

 а/ професионални организации;

 б/ стопански организации;

 в/ търговски дружества;

 г/ кооперации и сдружения;

 д/ културно- просветни и любителски клубове и творчески колективи;

1. Почетни членове могат да бъдат български и чужди граждани с изключителни заслуги за читалището.

 Чл.9. Права и задължения на членовете.

1. Да избират с членски стаж най-малко една година и да бъдат избирани с членски стаж най-малко две години.
2. Да свикат общо събрание по искане най-малко на една трета от действителните членове на читалището.
3. Да спазват този устав.
4. Да съдействат за издигане престижа на читалището.
5. Членството се прекратява при:
	* писмено заявление
	* нарушаване на устава
	* неплащане на членски внос

**ГЛАВА ПЕТА**

**УПРАВЛЕНИЕ**

 Чл.10. Органи на управление на читалището са:

* + Общото събрание
	+ Настоятелството
	+ Проверителната комисия

 Чл.11. Върховен орган на читалището е общото събрание, което се състои от всички членове имащи право на глас.

1. изменя и допълва устава;
2. избира и освобождава членовете на настоятелството, проверителната комисия и председателя;
3. приема вътрешните актове, необходими за организацията на дейността на читалището;
4. изключва членове на читалището;
5. определя основни насоки на дейността на читалището;
6. взема решение за членуване или за прекратяване на членството в читалищно сдружение;
7. приема бюджета на читалището;
8. приема годишния отчет до 30 март на следващата година;
9. определя размера на членския внос;

 10. отменя решения на органите на читалището;

 11. взема решение за прекратяване на читалището;

 12. взема решение за отнасяне до съда на незаконосъобразни действия на ръководството или отделни читалищни чланове.

Чл.12. Редовно общо събрание на читалището се свиква от настоятелството най-малко веднъж годишно. Инзвънредно общо събрание може да бъде свикано по решение на настоятелството, по искане на проверителната комисия или на една трета от членовете на читалището с право на глас. При отказ на настоятелството да свика извънредно общо събрание, до 15 дни от постъпването на искането проверителната комисия или една трета от членовете на читалището с право на глас могат да свикат извънредно общо събрание от свое име.

1. Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена срещу подпис или връчена не по-късно от 7 дни преди датата на провеждането. В същия срок на вратата на читалището и на други общодостъпни места в селото, трябва да бъде залепена поканата за събранието.
2. Общото събрание е законно, ако присъстват най-малко половината от имащите право на глас членове на читалището. При липса на кворум събранието се отлага с един час. Тогава събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

Чл.13. Изпълнителен орган на читалището е настоятелството, което се състои от пет члена, избрани за срок до 3 години. Същите да нямат роднински връзки по права и съребрена линия до четвърта степен.

1. Настоятелството свиква общото събрание.
2. Осигурява изпълнението на решенията на общото събрание.
3. Подготвя и внася в общото събрание проект за бюджет на читалището и утвърждава щата му.
4. Подготвя и внася в общото събрание отчет за дейността на читалището.
5. Назначава секретаря на читалището и утвърждава длъжтостната му характеристика.
6. Провежда от три до дванадесет задължитепни редовни заседания годишно. Те са редовни, ако на тях присъстват повече от половината членове.Настоятелсвото взема решение с мнозинство повече от половината на членовете си.

Чл.14. Председателят на читалището е член на настоятелството и се избира от общото събрание за срок до 3 години.

1. Организира дейността на читалището съобразно закона, устава и решенията на общото събрание.
2. Представлява читалището.
3. Свиква и ръководи заседанията на настоятелството и председателства общото събрание.
4. Отчита дейността си пред настоятелството.
5. Сключва и прекратява трудовите договори със служителите съобразно бюджета на читалището и въз основа решение на настоятелството.

Чл. 15. Секретаря на читалището се назначава от Настоятелството и участва в неговите заседания с право на съвещателен глас.

1. Организира изпълнението на решенията на настоятелството, включително решенията за изпълнението на бюджета.
2. Организира текущата основна и допълнителна дейност.
3. Отговаря за работата на щатния и хонорувания персонал.
4. Представлява читалището заедно и поотделно с председателя.
5. Отговаря за материалната база.
6. Секретарят не може да е в роднински връзки с членовете на настоятелството и на проверителната комисия по права и съребрена линия до четвърта степен, както и да бъде съпруг/съпруга на председателя на читалището.

Чл. 16. Проверителната комисия се състои от 3 членове избрани за срок от три години.

1. Членове на проверителната комисия не могат да бъдат лица, които са в трудовоправни отношения с читалището или са роднини на членове на настоятелството, на председателя или секретаря по права линия, съпрузи, братя сестри и роднини по сватоство от първа степен.
2. Проверителната комисия осъществява контрол върху дейността на настоятелството, председателя и секретаря на читалището по спазване на закона, устава и решенията на общото събрание.
3. При констатирани нарушения проверителната комисия уведомява общото събрание на читалището, а при данни за извършено престъпление- и органите на прокуратурата.

Чл. 17. Не могат да бъдат избирани за членове на настоятелството и на проверителната комисия, и за секретари, лица, които са осъждани на лишаване от свобода за умишлени престъпления от общ характер.

Чл. 18. Членовете на настоятелството, включително председателят и секретарят, подават декларации за конфликт на интереси при условията и по реда на Закона за предотвратяване и разкриване на конфликт на интереси. Декларациите се обявяват на интернет страницата на читалището.

**ГЛАВА ШЕСТА**

**ИМУЩЕСТВО И ФИНАНСИРАНЕ**

Чл.19. Имуществото на читалището се състои от право на собственост и от други вещни права, вземания, ценни книжа, други права и задължения.

Чл.20. Читалището набира средства от следните източници:

1. Членски внос.
2. Културно-просветна и информационна дейност.
3. Субсидия от държавния и общински бюджет.
4. Наеми от движимо и недвижимо имущество.
5. Дарения и завещания.
6. Други приходи

Чл.21. Председателят на читалището ежегодно в срок до 10 ноември представя на кмета на общината предложения за своята дейност през следващата година.

Чл.22. Председателят на читалището представя ежегодно до 31 март пред кмета на общината и общинския съвет доклад за осъществените читалищни дейности и за изразходените от бюджета срадства през предходната година.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

1. Този устав е приет на общо събрание на „Народно Читалище Пробуда-1907”, проведено на 06.02.2010 год. в с. Подем, съобразно Закона за народните читалища, обн. ДВ бр. 42 от 2009 г. и отменя стария Устав.
2. Списъкът на членовете, подписали Устава да се счита неразделна част от този Устав.
3. Прилагането на Устава се регламентира чрез Правилник за вътрешния ред.
4. Читалището е юридическо лице с нестопанска цел. То има кръгъл печат с надпис „Народно Читалище Пробуда -1907”- с. Подем.
5. Уставът може да бъде променян или допълван само по решение на общото събрание.
6. Празник на „Народно Читалище Пробуда-1907” е 24 май- Ден на славянската писменост, на българската просвета и култура.

06.02.2010г. „Народно Читалище Пробуда-1907”

 с.Подем